Christina Olumeko (ALT), 2025-05-02:
Tak for ordet.
Forslaget, vi behandler i dag, er noget af det mest vidtgående, jeg har set på lgbt+-området, siden jeg blev valgt til Folketinget.
Dansk Folkeparti forsøger med forslaget her at ændre hele vores fælles forståelse af, hvem man har ret til at være i Danmark.
Det er et forslag, der vil rydde al lovgivning væk, som i dag giver plads til, at mennesker kan være sig selv.
Det er i mine øjne et voldsomt angreb på en række minoriteter i Danmark.
De rettigheder, vi har i dag, eksempelvis juridisk kønsskifte, x i passet og kønsbekræftende behandling, er rettigheder, der handler om mennesker, om retten til at leve i frihed, med respekt og med værdighed.
Hvis forslaget blev stemt igennem, og det gør det ikke – det er jeg meget glad for – men hvis det blev, ville det ramme danskere, der allerede i dag kæmper hver eneste dag for at blive mødt med respekt, danskere, som i forvejen alt for ofte oplever diskrimination og mistrivsel.
Nu foreslår Dansk Folkeparti så ovenikøbet, at staten helt skal vende dem ryggen.
De rettigheder, som transpersoner har i Danmark, har styrket vilkårene for en lille gruppe personer.
Det har skabt bedre trivsel for en gruppe, der mistrives og, som det også er blevet nævnt tidligere, i langt højere grad end os andre begår selvmord, og det er rettigheder, der ikke tager noget som helst fra majoriteten.
Derfor er det fuldstændig absurd, at Dansk Folkeparti overhovedet kan foreslå at rulle rettighederne tilbage.
Det her forslag står jo ikke alene.
Det er, som andre ordførere har været inde på,
en del af en bølge, vi ser skylle ind fra hele verden, fra Viktor Orbáns Ungarn, fra Putins Rusland og Trumps USA.
Rundtomkring indskrænkes lgbt+-personers rettigheder i de her år.
Jeg synes, det er en ærgerlig klub at ønske at Danmark skal være en del af.
Det er ikke den retning, jeg og Alternativet ønsker for Danmark.
Danmark skal være et land, hvor vi beskytter minoriteter, og historisk set har Danmark netop været det.
Vi har været et land, hvor vi har stået bag de danskere, der er lgbt+-personer, og vi har været et land i front.
Forslagsstillerne hævder også, at forslaget handler om at stoppe det, der hedder en ekstrem kønsideologi.
Men der er intet ekstremt ved at ønske at blive mødt med respekt.
Der er intet ekstremt ved at anerkende, at mennesker kan have en følelse af, at de ikke passer ind i vores traditionelle rammer.
Det ekstreme er at forsøge at presse mennesker ind i en identitet, de ikke kan genkende sig selv i.
Det ekstreme er ikke at have respekt for sine medborgere.
Det ekstreme er i vores øjne det her beslutningsforslag.
Forslagsstillerne siger også, at forslaget handler om at beskytte familien, som de definerer den: far, mor og børn.
Vi har regnbuefamilier, enlige forældre, skilsmisseforældre og -familier, bonusforældre og bedsteforældre, der træder til.
Det er familier, der åbenbart er forkerte i Dansk Folkepartis øjne.
Alternativet ønsker at beskytte familiers ret til at eksistere på deres præmisser.
Vi vil understøtte den mangfoldighed af familier, vi har i Danmark.
Endelig siger forslagsstillerne, at det her forslag ikke vil påvirke menneskers mulighed for at leve og bo sammen.
Men det er ikke sandt.
Hvis man som transperson ikke kan få rettet sit juridiske køn, så det stemmer overens med ens identitet, hvis man ikke længere har adgang til behandling, så handler det om adgang til sundhed, det handler om at kunne rejse trygt, det handler om ens levevilkår, og det handler om at få sit liv respekteret af det samfund, man er en del af.
Så det her forslag vil få konsekvenser.
Det vil få alvorlige konsekvenser for helt almindelige mennesker, for helt almindelige danskere, der bare ønsker at leve deres liv frit og være sig selv.
Alternativet stemmer på den baggrund imod forslaget, og så vil jeg i øvrigt gerne rette en tak til ligestillingsministeren for en god tale og for så klart i dag at sige fra.
Tak for ordet.